Pilemon kristan lo amin yunam akobv rito, kolosae gv gvrja lo mvngjwngnv akobv rinvgo okv Onesimus vnam nyira agv atuv. Soogv nyira angv si ninyigv atu gv ara lokv gvngv kilin laku, okv hv Paul gvlo aala lvko lvkobv tvvkurkaarwk minsula rito, oogv patwk lo doonv ngam. Paul lokv gvngv, Onesimus kristan ako bv ritoku. Paul gv sitiv Pilemonnyi ninyigv nyira am adwnaba laku naakur dukubv siti tago jilwk la rito, vbv Paul yvvnyi jikur dukubv ridung bvdw, okv um vbvching ninyia mvngnga jilaku nyira bv umbonyikv vla naarwk sitwk kumabv vbvritola kristan achiboru yabvku naarwk sidukubv lvkto.
Mintamchonam (1-3)
Pilemon lvgabv hartvkinu nam (4-7)
Onesimus lvgabv minjinam (8-22)
Lvknyunglvknya kunam (23-25)
Ngonugv ajin okv ribamdakbam nam ajin Pilemon, 2 Kol 4:17 okv nonugv naam lo gvrja ribusila kaarwksinam vdw, okv ngonugv anyibormv Appia, okv ngonu ribamnam ajin sipai Archippu:
3 Ngonugv Pwknvyarnv Abu okv Ahtu Jisu Kristo gv anyuaya okv sarsopoyo ngv nonu gvlo jilwk yilaka.
4 Achiboru Pilemon, ngo aludwkibv, noogv amin am laala okv ngoogv Pwknvyarnv gvlo umbonyikv vla kumlwk jidunv. 5 Vkvlgabv nonu vdwgv Pwknvyarnv gv nyi mvnwng nga pakjinam lvgabv okv Jisu lo nonugv mvngjwngnam am ngo tvvpa doodunv. 6 Ngonugv kristo gvlo turnam am akin dula kumbamjobam dubv boktalwknam sum mvngjwngnv gobv ridula arwngrungbv tvvpikaapi lakdu bv ngo kumnam si kumdunv. 7 Noogv paknamv, ayanam achiboru, ngo gvlo kairungnv himpu am okv mingtvmirunam am achialvbv laalwk jidu! no Pwknvyarnv gv nyi mvnwng gv haapok ka habiatata motoku.
8 Vkvlvkwngbv ngo chvrv rungdubv, kristo lo noogv achiboru bv rinam lokv, ogu risvdw ngo nam orto jila dunv. 9 Vbvrijvka ogulvgavbolo ngo nam pakdunv, nam ngo lvbula minam yangv si hv alvyagobo mvngdunv. Vbvrijvka Paul ngo svbv ridu, Jisu kristo gv nyitampingko bv ridu, okv vjvka ninyigv amin lvgabv pachipatwk lo doodunv.* Jisu Kristo gv nyitompingko, okv vjvka ninyigv amin lo pachipatwk lo doodunv; Vmalo nyikom ako, okv vjaka Jisu gv Kristo gv amin lo pachipatwk doodunv. 10 Kol 4:9 Vkvlvgabv onesimus gv peelvbv ngo nam lvbula mindunv, ngoogv atunvgv kuunyilo bv kristo lo ridunv; pachipatwk arwng lo doori hoka ngo ninyigv dowjwklo gv abu bv ripv kunv. 11 Alu gulo no lvgabv oguguchin richindakchin mato, vbvritola vjak alv rungbv rilakvnglak duku† Greek gaambv Onesimus vnamv "rinvvngnv arinyachokv." no gvbvka okv ngo gvbvka anyi gvbv alvjvnv gobv riduku.
12 Vjak ninyia lvkodv no gvlo ngo vngkur mogv ikunv okv ngoogv haapok vka ninyigv lvkobv vngming gvvdunv. 13 Ngoogv lvkobv ninyia so doomu nwngto nvi, Gamlv gv lvgalo ngoogv pachipatwk doi dvdv so, vkvlvgavbolo noogv mooku hoka ninyia modurvngdur yadubv. 14 Vbvrijvka, ngam ridurnam lvgabv ngo nam raitongtong nwngmado; Vbvyamabvdv, no lvgabv ngo noogv mvngnam bv um rimu nwngdunv. Vkvlvgabv no mvnglwk suma bolo ngo oguguchin rimu nyoya madunv.
15 Onesimus gv achukgo no gvlo gvngv kiyu namsi alvyago aakur lakula doobwng minggv yajikuladv vkvlvgabv kiku nvgoi. 16 Okv vjak ninyi nyira mvngchik bvkuma, vbvritola nyira am alv yasin nvbvku: Kristo lo hv ayanam achiboru ngvku. Hv ngam vdwgo pakdudw vkvgo namka kaiyago pakri nvpv, nyira bvkula okv Ahtu Jisu gvlo achiboru bvku. Anyi baabwng ngv nyira bv mvngma bv achiboru bv Ahtu Jisu gvlo ritoka!
17 Vkvlvgabv no ngam ajin bv mvngdu bolo, ngam umbonyikv vla laarwk sinam aingbv ninyia laarwk sutoka. 18 Vdwlo ninyi ogugo rimur pvdw vmalo ogugo jikurrikur svgo doodudw um ngo gvlo sapnumbunam am saplwk tvka. 19 Soka, ngo atunvgv laak lokv si lvkdunv: Paul ngo nam dorji riku. (Nam ngo lvko mvngpa dadubv rima svngv, vbvrijvka, no atubongv ngoogv rigurriyin nvnga mvngpa ridu.) 20 Vkvlvga, ngokv achiboru, kaju ngokv tongbv mvnglwk gvrila Ahtu gv amin lo ritoka; kristo lo achiboru bv ngam habiatata jitoka.
21 Ngo mvngjwngdu, ngoogv lvknam sum, oguaingbv ngo tvvka pvdw no vbvching rire - nam chinrungdu ngo minam dvdv sumka um no kaiyasin bvka riri nvpv. 22 Gaamgodv mindvdu, ngo lvgabv karchung lo ako mvpv jilaka, ngo mvngdu nonu mvnwng gv kumnam am Pwknvyarnv ngv tvvlaku okv ngam svbv nonu gvlo aakur modu kobv rireku.
23 Kol 1:7; 4:12 Epapras, ngoogv lvkobv pachipatwk lo Jisu kristo gv amin bv doonv, vdwka tulwk minggv gvrila ninyi gvbvka nam kumrwklwtak nama jilwk jidunv, 24 Nyim 12:12,25; 13:13; 15:37-39; Kol 4:10; Nyim 19:29; 27:2; Kol 4:10; Kol 4:14; 2Tim 4:10; Kol 4:14; 2Tim 4:11 okv ngo gv ribamdakbam nam Mark, Aristarkas, Demas, okv Luk bunu vdwka vbv jilwk minggvdu.
25 Nonu mvnwng lo Ahtu Jisu Kristo gv anyuaya ngv dooming gvilaka.
*1:9 Jisu Kristo gv nyitompingko, okv vjvka ninyigv amin lo pachipatwk lo doodunv; Vmalo nyikom ako, okv vjaka Jisu gv Kristo gv amin lo pachipatwk doodunv.
